Michelle Silje Baggers to-årige datter Lilli er vild med tegneseriefiguren Svampebob, og mor og datter skulle lørdag have været i biografen i Aalborg for at se filmen om Svampebob, men de kom aldrig ind i salen. - Ved billetlugen fik vi at vide, at vi nok ikke kunne komme ind, da Lilli var for lille. Men aldersgrænsen er to år, og Lilli er to et halvt år, siger Michelle Silje Bagger. De fik at vide, at de skulle tale med kontrolløren, men også her fik de at vide, at Lilli var for lille. Pludselig var det også et krav, at hun selv skulle kunne gå ind i salen, men det kan Lilli ikke. Hun lider nemlig af cystisk fibrose. Sygdommen har forsinket hendes fysiske udvikling, så hun først nu er ved at lære at gå. Hele situationen gik i hårdknude, og en frustreret Michelle Silje Bagger tog sin datter med hjem, hvorefter hun skrev et facebook-opslag, som blev delt mange gange. Opslaget havnede blandt andet på Facebooksiden for Nordisk Film Biografer Aalborg. Her første det til en såkaldt shitstorm, hvor biografgængere rasede mod biografen og dens håndtering af episoden. Direktør for Nordisk Film Biografer Boye Elimar kom lørdag aften med en uforbeholden undskyldning på facebooksiden, og han er selvsagt rigtig træt og ked af episoden. - Vi kunne have håndteret det bedre, men der er altså ikke tale om, at vi afviste en lille pige, fordi hun ikke kunne gå. det var kontrollørens vurdering, at hun simpelthen var for ung, siger Boye Elimar. Søndag formiddag besøgte biografdirektøren Michelle Silje Bagger og Lilli for at give en personlig undskyldning og et tilbud om en ny biograftur. - Så kommer han helt personligt og det havde jeg slet ikke regnet med. Jeg synes, det er rigtig flot, og jeg tager imod undskyldningen, siger Michelle Silje Bagger.
En mor blev afvist i Nordisk Film Biografer Aalborg, da hendes toårige datter ikke selv kunne gå. Biografens facebookside blev siden bestormet af vrede biografgængere.